Το ακρωτήρι του φόβου

**Το ακρωτήρι του φόβου** () είναι αμερικανικό ψυχολογικό θρίλερ του 1991 σε σκηνοθεσία Μάρτιν Σκορσέζε και πρωταγωνιστές τους Ρόμπερτ Ντε Νίρο, Νικ Νόλτε, Τζέσικα Λανγκ και Τζούλιετ Λιούις. Αποτελεί ριμέικ της ομώνυμης ταινίας του 1962 σε σκηνοθεσία Τζέι Λι Τόμσον και με πρωταγωνιστές τους Ρόμπερτ Μίτσαμ, Γκρέγκορι Πεκ και Μάρτιν Μπάλσαμ, οι οποίοι παίζουν και στην ταινία του 1991 σε μικρούς υποστηρικτικούς ρόλους.

*Το ακρωτήρι του φόβου* σηματοδοτεί την έβδομη συνεργασία μεταξύ του Σκορσέζε και του Ντε Νίρο. Η ταινία έλαβε θετικές κριτικές και ήταν εμπορική επιτυχία, κερδίζοντας βραβείο Όσκαρ και υποψηφιότητες για Χρυσή Σφαίρα Α' Ανδρικού Ρόλου (Ντε Νίρο) και Β' Γυναικείου Ρόλου (Τζουλιέτ Λιούις).

## Πλοκή
Ο Σαμ Μπόουντεν είναι ένας διάσημος δικηγόρος που ζει με τη σύζυγό του Λι και την 15χρονη κόρη Ντανιέλ σε μια μικρή πόλη της Φλόριντα. Ο καταδικασθείς Μαξ Κέιντι, φαινομενικά ήρεμος και ήπιος, αλλά στην πραγματικότητα σαδιστικός και βίαιος, αποφυλακίζεται από το σωφρονιστικό ίδρυμα όπου είχε εκτίσει ποινή 14 ετών και μετακινείται στην πόλη με σκοπό να βασανίσει τη ζωή του Σαμ, ο οποίος υπήρξε συνήγορός του σε μια δίκη με την κατηγορία βιασμού το 1977, αλλά, σύμφωνα με τον Μαξ Κέιντι, ο δικηγόρος δεν είχε κάνει ό,τι μπορούσε για να τον αθωώσει. Ο Μαξ αρχίζει να παρενοχλεί την οικογένεια του Σαμ, με πράξεις που όμως δεν οδηγούν ποτέ σε παρανομία, καθώς ο Μαξ στη φυλακή σπούδασε νομική: πηγαίνει μαζί τους και παρακολουθεί μια ταινία σε έναν κινηματογράφο, προσπαθεί να φλερτάρει την κόρη του Σαμ, καθώς και άλλες ενέργειες που κάνουν τον Σαμ νευρικό, χωρίς όμως να είναι σε θέση να καταγγείλει τον Μαξ στις αρχές για ποινικό αδίκημα. 

Λίγες μέρες αργότερα το σκυλί της οικογένειας βρίσκεται δηλητηριασμένο και ο Μαξ είναι ο πρώτος ύποπτος: ο Σαμ τον αναφέρει, ο Μαξ συλλαμβάνεται, αλλά αφήνεται ελεύθερος λόγω έλλειψης αποδεικτικών στοιχείων. Ο Σαμ αρχίζει να αισθάνεται διωκόμενος, προσλαμβάνει έναν ιδιωτικό ντετέκτιβ, τον Κερσεκ, για να καταδιώξει τον Μαξ, αλλά ακόμη και αυτό δεν οδηγεί πουθενά. Σε ένα μπαρ, ο Μαξ συναντά την συνάδελφό του Μπόουντεν, Λόρι Ντειβις. Έπειτα πηγαίνουν στο σπίτι της, όπου ο Μαξ την βιάζει και την ξυλοκοπεί άγρια. Η Λόρι αρνείται να κινηθεί νομικά εναντίον του και να απαγγελθούν κατηγορίες για βιασμό, ντροπιασμένη για το τι της συνέβη.

Ο Σαμ πιεσμένος ψυχολογικά και με την παρότρυνση του Κερσεκ, προσλαμβάνει τρεις άνδρες για να ξυλοκόπησαν τον Μαξ για να τον αναγκάσουν να φύγει από την πόλη το ίδιο βράδυ. Πριν από την επίθεση, όμως, ο Σαμ τον επισκέπτεται σε ένα εστιατόριο και τον απειλεί, λέγοντάς του να φύγει από την πόλη. Ο Μαξ μόλις βγαίνει έξω από το εστιατόριο δέχεται επίθεση από τους άντρες που είχε προσλάβει νωρίτερα ο Σαμ, ωστόσο καταφέρνει να τους εξουδετερώσει, τραυματίζοντας τους σοβαρά. Την επόμενη μέρα ο Μαξ εμφανίζεται στο δικαστήριο κατηγορώντας τον Σαμ ότι του συνέβη: η απόδειξη αυτού δεν είναι τίποτα περισσότερο από την απειλή που είχε κάνει ο Σαμ πριν από τον ξυλοδαρμό, την οποία είχε καταγράψει έξυπνα με κοριό. Ο Μαξ αποκτά συνεπώς ένα αίτημα προφύλαξης που διατάζει τον Σαμ να βρίσκεται για ένα χρονικό διάστημα σε απόσταση μεγαλύτερη από πεντακόσια μέτρα από το θύμα.

Ο δικηγόρος αποφασίζει να σκηνοθετήσει μια παγίδα για την ποινική δίωξή του: προσποιείται ότι φεύγει για μια δίκη, ενώ γυρνά λίγο αργότερα κρυφά και κρύβεται στο σπίτι του μαζί με την οικονόμο του Γκρασιέλα, την οικογένειά του και τον ιδιωτικό ντετέκτιβ, ο οποίος σκοπεύει να πυροβολήσει τον Μαξ με ένα όπλο και στην συνέχεια να φανεί ότι ήταν σε αυτοάμυνα. Ο Μαξ καταφέρνει να μπει στο σπίτι και σκοτώνει τη Γκρασιέλα μαζί με τον ιδιωτικό ντέντεκτιβ. Ωστόσο, ανακαλύπτοντας ότι ο Σαμ είναι στο σπίτι, φεύγει γρήγορα. Τρομαγμένοι μετά την ανακάλυψη των πτωμάτων, ο Σαμ, η Λι και η Ντανιέλ φεύγουν από το σπίτι τους και κατευθύνονται στο εξοχικό σπίτι της οικογένειας που βρίσκεται στο παραθαλάσσιο χωριό του Ακρωτηρίου του φόβου.

Ο Μαξ τους ακολουθεί, κρυβόμενος κάτω από το σασί του αυτοκινήτου τους. Επιτίθεται στην οικογένεια όταν αυτοί βρίσκονται σε μια μεγάλη σκεπαστή βάρκα, χτυπάει και δένει τον Σαμ, ενώ ετοιμάζεται να βιάσει την Λι και την Ντανιέλ. Τότε ξαφνικά, η Ντανιέλ ψεκάζει τον Μαξ με ένα εύφλεκτο υγρό και ανάβει ένα πούρο, και αυτός κατακλύζεται από τις φλόγες και αναγκάζεται να πηδήξει από τη βάρκα στο ποτάμι. Ωστόσο, ο Μαξ αρπάζεται από ένα σχοινί και ανεβαίνει πάλι πίσω στη βάρκα. Καθώς η βάρκα ταλαντεύεται επικίνδυνα από μια άγρια καταιγίδα που ξεσπάει τότε, ένας καμένος και διαταραγμένος Μαξ αντιμετωπίζει τον Σαμ, αναγκάζοντάς τον να παραδεχτεί ότι δεν είχε κάνει τα πάντα για να τον υπερασπιστεί στο δικαστήριο. Η καταιγίδα ενισχύεται τόσο που το ποτάμι αγριεύει, παρασέρνει βίαια την βάρκα με κίνδυνο ανατροπής της, με τις δύο γυναίκες να προλαβαίνουν να πηδήξουν έξω και να φτάσουν στην ακτή. Ο Σαμ χρησιμοποιεί χειροπέδες για να δέσει τον Μαξ στην βάρκα. Όταν η βάρκα χτυπά σε ένα βράχο καταστρέφεται και η πάλη των δυο ανδρών συνεχίζεται στην ακτή. Μια ορμητική παλίρροια τραβάει τον Μαξ μακριά και πνίγεται. Ο Σαμ πλένει το αίμα από τα χέρια του προτού γυρίσει στην Λι και την Ντανιέλ.

## Διανομή ρόλων

*Ρόμπερτ Ντε Νίρο ως Μαξ Κέιντι
*Νικ Νόλτε ως Σαμ Μπόουντεν
*Τζέσικα Λανγκ ως Λι Μπόουντεν 
*Τζούλιετ Λιούις ως Ντανιέλ Μπόουντεν
*Τζον Ντον Μπέικερ ως Κλοντ Κερσεκ
*Ρόμπερτ Μίτσαμ ως αστυνόμος Ελγκαρ
*Γκρέγκορι Πεκ ως Λι Χέλερ
*Ιλεάνα Ντάγκλας ως Λόρι Ντέιβις
*Φρεντ Ντάλτον Τόμσον ως Τομ
*Μάρτιν Μπάλσαμ ως δικαστής
*Ζουλι Μοντερο ως Γκρασιελα
*Ντομένικα Κάμερον Σκορσέζε ως κοπέλα του Ντάνι

## Παραγωγή
Η ταινία προσαρμόστηκε από τον Γουέσλι Στρικ από το αρχικό σενάριο του Τζέιμς Γουέμπ, το οποίο ήταν μια προσαρμογή από το μυθιστόρημα "The Executioners" του John D. MacDonald.

Αρχικά την σκηνοθεσία ήταν να την αναλάβει ο Στίβεν Σπίλμπεργκ, ο οποίος τελικά αποφάσισε ότι ήταν υπερβολικά βίαιη και αποφάσισε να σκηνοθετήσει την Λίστα του Σίντλερ, η οποία ήταν να την σκηνοθετήσει ο Σκορσέζε αλλά αυτός είχε αποφασίσει να μην κάνει. Ο Σπίλμπεργκ παρέμεινε ως παραγωγός της ταινίας μέσω της Amblin Entertainment, αλλά επέλεξε να μην αναφέρεται στους τίτλους της ταινίας.

Παρά το γεγονός ότι συνεργάστηκε με τον Νόλτε στις Ιστορίες της Νέας Υόρκης (1989), ο Σκορσέζε δεν τον είχε στο μυαλό να του δώσει τον ρόλο του Σαμ Μπόουντεν και ήθελε να παίξει το ρόλο αυτο ο Χάρισον Φορντ. Ο Φορντ, ωστόσο, συμφώνησε να κάνει την ταινία μόνο αν επρόκειτο να απεικονίσει τον Μαξ Κειντι. Ο Νόλτε, ο οποίος ενδιαφέρθηκε να απεικονίσει τον Μπόουντεν, κατάφερε να πείσει τον Σκορσέζε να του δωσει τον ρόλο. Επιπλέον, η Ντρου Μπάριμορ και η Ρις Γουίδερσπουν πέρασαν και οι δύο οντισιόν για τον ρόλο της Ντανιέλ Μπόουντεν και τέλος ο Σπίλμπεργκ φέρεται να ήθελε τον Μπιλ Μάρεϊ να απεικονίσει τον Μαξ Κειντι.

Το έργο του Άλφρεντ Χίτσκοκ είχε επίσης επιρροή στο ύφος του Ακρωτηρίου του φόβου. Όπως και με την ταινία του 1962, όπου ο σκηνοθέτης Τζέι Λι Τόμσον αναγνώρισε ειδικά την επιρροή του Χίτσκοκ, προσπάθησε να χρησιμοποιήσει το ύφος του Χίτσκοκ και έγραψε την μουσική του Μπέρναρντ Χέρμαν, ενώ ο Σκορσέζε έκανε το ριμέικ του ακολουθώντας τον Χίτσκοκ, ειδικά με τη χρήση ασυνήθιστων γωνιών κάμερας, φωτισμού και τεχνικών επεξεργασίας.

## Υποδοχή
### Εισπράξεις
Η ταινία ήταν μια εμπορική επιτυχία, κερδίζοντας 182.291.969 δολάρια παγκοσμίως, με προϋπολογισμό 35 εκατομμυρίων δολαρίων.

### Κριτικές
Η ταινία έλαβε γενικά θετικές κριτικές από τους κριτικούς, με αυτές να συγκεντρώνονται στις ερμηνείες των ηθοποιών, την σκηνοθεσία, την φωτογραφία και την καλλιτεχνική διεύθυνση. Έλαβε μια βαθμολογία 73% στην ιστοσελίδα ανασκόπησης Rotten Tomatoes με βάση 49 κριτικές, με μέση βαθμολογία 7,06 / 10 με την συναίνεση του ιστότοπου να αναφέρει: "Έξυπνο και κομψό, το Ακρωτήρι του Φόβου είναι ένα γοητευτικό θρίλερ από τον Μάρτιν Σκορσέζε, με μια τρομακτική απόδοση του Ρόμπερτ Ντε Νίρο". Στον ιστότοπο Metacritic, η ταινία έχει βαθμολογία 73 από τα 100 με βάση 9 κριτικές, υποδεικνύοντας "γενικά ευνοϊκές κριτικές". 

### Βραβεία & Υποψηφιότητες

## Παραπομπές


## Βιβλιογραφία
* 

## Εξωτερικοί σύνδεσμοι
*

Κατηγορία:Αμερικανικές ταινίες της δεκαετίας 1990
Κατηγορία:Ταινίες του 1991
Κατηγορία:Ταινίες σε σκηνοθεσία Μάρτιν Σκορσέζε
Κατηγορία:Αγγλόφωνες ταινίες
Κατηγορία:Ταινίες γυρισμένες στη Φλόριντα
Κατηγορία:Αμερικανικές ψυχολογικές θρίλερ ταινίες
Κατηγορία:Ταινίες τοποθετημένες στη Φλόριντα